სამოლეთი

სამოლეთი — სოფელი შუახევის მუნიციპალიტეტში, უჩამბის თემის ცენტრი (სოფლები: გოგაძეები, კვირიაული, ლაკლაკეთი, მოფრინეთი, ტბეთი, ცინარეთი, წაბლანა, ჯაბნიძეები). მდებარეობს მდინარე ტბეთის ნაპირებზე, დაბა შუახევიდან სამხრეთით 10 კმ., ზღვის დონიდან 700 მ. 2014 წლის აღწერის მონაცემებით სოფელში ცხოვრობს 58 კაცი.

სამოლეთში მდებარეობს უჩამბის საშუალო სკოლა, რომელიც ერთ-ერთი უძველესია აჭარაში. სკოლა მოხსენიებულია მწერალ პარმენ ლორიას მოგონებებში, როდესაც 1931 წელს სტუმრობდა სოფელს და მის სკოლას.

კლიმატი
სოფელში მაღალმთიანი სოფლებისთვის დამახასიათებელი ჰავაა. ზამთარი საკმაოდ მკაცრი იცის - თოვლის საფარი 3 მეტრამდე აღწევს. მაღალ ადგილებში ზამთარში ძლერი ქარბუქიც იცის და სახლის სახურავების გადახდაც შეუძლია, ამიტომ ზოგან სახურავებს მიწაში ღრმად ჩარჭობილ რკინის პალოებზე მსხვილი მავთულით ამაგრებენ.

დემოგრაფია
სამოლეთში ტრადიციულად გავრცელებულია ისლამი, თუმცა თანდათან ისევ იკიდებს ფეხს ქრისტიანობა. 2008 წლის ზაფხულში 40-მდე მოსახლე მოინათლა ქრისტიანად.
 აღწერის წელი  მოსახლეობა 2002  76 2014  58 

სოფლის მეურნეობა
საბჭოთა პერიოდში განვითარებული იყო მეთამბაქოეობა და მევენახეობა. ამჟამად სოფლის მეურნეობას საწარმოო დანიშნულება არ აქვს და შიდა მოხმარებაზეა ორიენტირებული. სოფელში ძირითად მოჰყავთ სიმინდი და ლობიო. ასევე ხარობს სხვადასხვა ხილი: ვაშლი, მსხალი, ქლიავი, ყურძენი, ბალი, თუთა. ტყის კენკრებიდან გავრცელებულია მოცვი. სოფელში განვითარებულია მესაქონლეობა (მსხვილფეხა - ძროხა, კამეჩი და წვრილფეხა - ცხვარი, თხა) და მეფრინველეობა (ქათამი, ინდაური). ისლამის გავლენის გამო მეღორეობა არ არის განვითარებული. ზაფხულობით საქონელი სოფლის მოსახლეობას საზაფხულო იალაღებზე მიჰყავს. სოფლის მთავარი იალაღია ღომა, რომელსაც იალაღად იყენებს წაბლანისა და ცინარეთის მოსახლეობაც. ღომაზე არის მთა გორისწვერი, საიდანაც ჩანს ბათუმი და შავი ზღვა. ღომას სამხრეთით ესაზღვრება თურქეთი.

ლიტერატურა

სქოლიო

კატეგორია:შუახევის მუნიციპალიტეტის სოფლები